Premiers van Wes-Kaap, Noordwes positief vir Covid-19 | Maroela Media
Alan Winde, premier van die Wes-Kaap en dr. Zweli Mkhize, minister van gesondheid, en (Foto: Facebook)
Alan Winde, premier van die Wes-Kaap, het positief getoets vir Covid-19 en is tans tuis in self-isolasie. Die premier van Noordwes, Job Mokgoro, en die provinsiale LUR van openbare werke, Oageng Molapisi, het boonop ook Dinsdag positief getoets vir Covid-19.
"Ek het vanoggend positief getoets vir Covid-19 en het ligte griepsimptome," het Winde Woensdag in 'n mediaverklaring gesê.
Winde sê hy het Sondag begin siek voel. Omdat hy ouer as 55 jaar en boonop 'n tipe 2‑diabeet is, het hy 'n hoër risiko om ernstige simptome te ontwikkel. "Daarom het ek my Maandag laat toets om die oorsaak van my simptome te bepaal," sê Winde.
Hy sê hy het by die huis gebly toe hy begin siek voel het en is nie baie siek nie. "Omdat ek 'n hoërisikogeval is, sal ek my simptome egter goed dophou. Ek sal ook steeds alle vergaderings bywoon om die Wes-Kaap se reaksie op die koronavirus te koördineer en my weeklikse digitale perskonferensie môre (Donderdag) hou."
Winde het ook reeds persone wat verlede week met hom in kontak was, opgespoor.
Winde het by inwoners van die Wes-Kaap gepleit om Covid-19 ernstig op te neem aangesien enigiemand dit kan opdoen.
Intussen is Ricardo Mthembu, ANC-lid van die KwaZulu-Natalse wetgewer, Woensdagoggend oorlede weens Covid-19-verwante komplikasies. Maroela Media het ook Dinsdag berig dat die LUR vir samewerkende regering, menslike nedersettings en tradisionele sake in Noordwes aan Covid-19 oorlede is.
Baie Sterkte vir jou Alan – Ons bid dat jy die virus sal oorwin en jy gou weer gesond sal wees om jou plek as leier vol te kan staan